જુલાઇથી શરૂ થયેલા પાટીદાર અનામત આંદોલનની આગ બુઝાવવામાં નિષ્ફળ નીવડેલી ભાજપની નેતાગીરીને હવે રીતસર આંખે પાણી આવી ગયા હોય એવી સ્થિતિ ઉત્તર ગુજરાતના પાટીદાર વર્ચસ્વવાળા ગામો, નગરો અને મોટા શહેરોમાં થઇ રહી છે. ઊંઝા જેવા કડવા પટેલોના આદ્યશક્તિના કેન્દ્ર સમાન ઉમિયા ધામમાં નગરથી માંડીને તાલુકા અને જિલ્લાની બેઠકો પર ભાજપના ઇતિહાસમાં સૌ પ્રથમ વખત કમળના ચિન્હ વગર ચૂંટણી લડાવવી પડી છે. પાટીદારોનો રોષ એટલો તીવ્ર છે કે મુખ્યપ્રધાન આનંદીબહેન પટેલની જાહેરસભાઓને પાટીદાર વર્ચસ્વવાળા વિસ્તારોથી દૂર રાખવી પડી રહી છે. પાટીદાર ધારાસભ્યો ગામો, નગરોમાં સમજાવવા જાય છે એમને 'અહીં ભાજપના વોટ માગવા આવવુ નહીં' એવુ રોકડું પરખાવી દેવાય છે. આને લીધે ભાજપની નેતાગીરી રીતસર મુંઝાઇ ગઇ છે.